Titanic-maaltydLeonardo diCaprio en Kate Winslet in ‘n toneel uit die 1997-rolprent, Titanic Verskeie restaurante sal Saterdag die 100-jaar herdenking van die Titanic-ramp vier deur dieselfde 10-gang maaltyd te bedien wat eersteklas-passasiers dié aand op die luukse skip geniet het. Die maaltyd vir agt mense by ŉ restaurant in Hong Kong (teen ongeveer R15 760 per persoon) sal ook ŉ seldsame bottel 1907 Heidsieck Monopole Gout Americain Champagne insluit. Dié wyn is die aand van 14 April 1912 bedien voordat die Titanic op sy nooiensvaart ŉ ysberg getref het. Luidens die Sunday Morning Post, is dié bottels wat die Hullett House-restaurant gaan bedien, in 1998 uit die skeepswrak herwin. Die restaurant sal die maaltyd vir die eerste keer Saterdag, presies 100 jaar ná die ramp, bedien. Kelners sal ook geklee wees in uniforms soortgelyk aan dié wat die personeel op die Titanic aangehad het, en sal die maaltyd op borde bedien word wat deur die Engelse porseleinmaker, William Brownfield & Sons, ontwerps is. William Brownfield & Sons het die breekgoed vir die luukse skip vervaardig. “Die idee is om die atmosfeer van die skip te skep,” het sjef Philippe Orrico aan die Post gesê. Die maaltyd sluit oesters in vodkasous, geposjeerde salm, gesoteerde hoender en skaap met pepermentsous bedien – alles volgens die oorspronklike Titanic-resepte, maar met minder room en botter, het Orrico gesê. RMS Titanic het teen 23:40 op 14 April 1912, op pad na New York en vier dae nadat sy Southampton, Engeland, verlaat het, ŉ ysberg getref. Sy het teen 02:20 gesink. Van die 2 224 mense aan boord het 1 514 in die ramp omgekom. Die Eersteklas-spyskaart Soos bedien in die eersteklas-eetkamer van die RMS Titanic op 14 April 1912 Eerste gang Hors D’Oeuvres Oesters Tweede gang Consommé Olga Garsroom Derde gang Geposjeerde salm met Mousselinsous en komkommers Vierde gang Filet Mignons Lili Gesoteerde hoender, Lyonnaise Kalebas Farci Vyfde gang Skaapvleis met pepermentsous Geroosterde eend met appelsous Beesvleislendeskyf Chateau Aartappels Groen ertjies Geroomde wortels Rys Parmentier & jong aartappels Sesde gang Romaine-pons Sewende gang Geroosterde duif & Cress Agtste gang Koue aspersies vinaigrette Negende gang Ganslewerpatee Seldery Tiende gang Waldorf-poeding Perskes in Chartreuse-jellie Sjokolade en vanilla roompoffers Franse roomys